b'\n_START_ARTICLE_\nErik Magnusson av Sverige\n_START_PARAGRAPH_\nErik Magnusson (f\xc3\xb8dt 1339, d\xc3\xb8d 21. juni 1359) var konge av Sverige og herre over Sk\xc3\xa5ne i 1344\xe2\x80\x931359.\n_START_SECTION_\nLiv og virke\n_START_PARAGRAPH_\nErik var s\xc3\xb8nn av kong Magnus Eriksson og s\xc3\xb8nnes\xc3\xb8nn til hertug Erik Magnusson av S\xc3\xb6dermanland. Han ble valgt til konge i 1344, kun fem \xc3\xa5r gammel, men ble samkonge f\xc3\xb8rst i 1356 etter et oppr\xc3\xb8r mot Magnus Eriksson. Erik var rivaliserende konge til sin far Magnus Eriksson fra 1356 og til sin d\xc3\xb8d i 1359._NEWLINE_I 1343 ble Erik og hans bror H\xc3\xa5kon valgt til tronarvinger av henholdsvis kongeriket Sverige og kongeriket Norge. H\xc3\xa5kon fikk den norske tronen i 1355 og det f\xc3\xb8rte til at unionen mellom de landene ble oppl\xc3\xb8st. At Erik ikke fikk noen posisjon i det svenske r\xc3\xa5det kan ha v\xc3\xa6rt \xc3\xa5rsaken til at han valgte \xc3\xa5 lede et oppr\xc3\xb8r mot sin far i 1355. I 1357 hadde oppr\xc3\xb8ret tvunget Magnus til \xc3\xa5 dele Sverige med sin s\xc3\xb8nn Erik, som fikk styre det meste av sydlige Sverige og Finland. Sverige ble forent igjen i 1359 da far og s\xc3\xb8nn ble forsonet, og de styrte Sverige sammen i noen m\xc3\xa5neder inntil Erik d\xc3\xb8de av pest. Da han var d\xc3\xb8ende anklaget han sin mor Blanka av Namur for \xc3\xa5 ha forgiftet ham. Kort tid etter d\xc3\xb8de ogs\xc3\xa5 hans hustru Beatrix. Ogs\xc3\xa5 hun d\xc3\xb8de av pesten._NEWLINE_Erik var gift med Beatrix av Bayern, datter av den tysk-romerske keiseren Ludvig IV av Bayern._NEWLINE_Han titulerte seg som \xc2\xabWij Eriker medh Gudz n\xc3\xa5dhom Swia och G\xc3\xb6tha konunger, och herra \xc3\xb6fuir Sk\xc3\xa5nes landh\xc2\xbb.'